b'\n_START_ARTICLE_\nOlli Sipil\xc3\xa4inen\n_START_SECTION_\nSeuraura\n_START_PARAGRAPH_\nSipil\xc3\xa4inen on Imatran Ketter\xc3\xa4n kasvatti. H\xc3\xa4n nousi sen I-divisioonajoukkueeseen 18-vuotiaana kaudella 1995\xe2\x80\x931996, jolloin Sipil\xc3\xa4inen pelasi siell\xc3\xa4 33 runkosarjaottelua tehopistein 2+4=6. Kaudeksi 1997\xe2\x80\x931998 Ketter\xc3\xa4 putosi II-divisioonaan, jossa h\xc3\xa4n oli 23 osumallaan joukkueen paras maalintekij\xc3\xa4 Marko Saarisen kanssa. Kaudella 1999\xe2\x80\x932000 Ketter\xc3\xa4 jatkoi pelej\xc3\xa4\xc3\xa4n II-divisioonassa, josta tuli kuitenkin Suomen nelj\xc3\xa4nneksi korkein sarjataso, kun Suomi-sarja perustettiin I- ja II-divisioonan v\xc3\xa4lille. Sipil\xc3\xa4inen oli tuolloin joukkueen paras pistemies ja maalintekij\xc3\xa4 tehoilla 31+31=62._NEWLINE_Kaudeksi 2000\xe2\x80\x932001 Sipil\xc3\xa4inen siirtyi try-outin kautta per\xc3\xa4ti kolme sarjatasoa ylemm\xc3\xa4s SM-liigaan ja Saimaan Pallon riveihin. H\xc3\xa4n kuului varsinkin alkukaudella liigan yll\xc3\xa4tt\xc3\xa4jiin. Yhteens\xc3\xa4 Sipil\xc3\xa4isen tulokaskausi toi 51 runkosarjaottelussa tehot 3+6=9. H\xc3\xa4n teki liigadebyyttins\xc3\xa4 kauden avauskierroksella 14. syyskuuta 2000 Espoo Bluesia vastaan. Sipil\xc3\xa4isen liigauran avausmaali syntyi kauden kolmannessa ottelussa 19. syyskuuta 2000 Pelicansia vastaan. H\xc3\xa4nen osumansa j\xc3\xa4i SaiPan 8\xe2\x80\x931-murskavoittoon p\xc3\xa4\xc3\xa4ttyneen ottelun ratkaisumaaliksi. Sipil\xc3\xa4inen teki ottelussa my\xc3\xb6s yhden sy\xc3\xb6tt\xc3\xb6pisteen ja palkittiin Ilta-Sanomien kolmen t\xc3\xa4hden t\xc3\xa4htipelaajana. Toisella liigakaudellaan 2001\xe2\x80\x932002 h\xc3\xa4nelt\xc3\xa4 odotettiin l\xc3\xa4pimurtoa SM-liigaan, mutta yritteli\xc3\xa4\xc3\xa4st\xc3\xa4 pelaamisestaan huolimatta Sipil\xc3\xa4inen j\xc3\xa4i 50 runkosarjaottelussa ilman tehopisteit\xc3\xa4._NEWLINE_Sipil\xc3\xa4isell\xc3\xa4 oli SaiPan kanssa viel\xc3\xa4 yksi vuosi sopimusta j\xc3\xa4ljell\xc3\xa4, mutta h\xc3\xa4n siirtyi kuitenkin suuremman peliajan ja kiekollisten taitojen kehitt\xc3\xa4misen per\xc3\xa4ss\xc3\xa4 Mestis-joukkue Mikkelin Jukureihin kaudeksi 2002\xe2\x80\x932003. H\xc3\xa4n voitti kauden p\xc3\xa4\xc3\xa4tteeksi Mestiksen-mestaruuden. Kaudella 2003\xe2\x80\x932004 Sipil\xc3\xa4inen oli 16 osumallaan joukkueen paras maalintekij\xc3\xa4. Kev\xc3\xa4\xc3\xa4n 2004 pudotuspeleiss\xc3\xa4 h\xc3\xa4n onnistui tekem\xc3\xa4\xc3\xa4n kahdesti jatkoaikamaalin puoliv\xc3\xa4lieriss\xc3\xa4 Kiekko-Vantaata vastaan. Sipil\xc3\xa4inen voitti kauden p\xc3\xa4\xc3\xa4tteeksi Mestis-hopeaa. Kaudella 2004\xe2\x80\x932005 h\xc3\xa4n jakoi tehoilla 12+11=23 Jukurien sis\xc3\xa4isen pistep\xc3\xb6rssin kolmannen sijan Juha Silvanderin ja Antti Laakson kanssa. Kaudella 2005\xe2\x80\x932006 Sipil\xc3\xa4inen teki Mestiksen yhden kauden piste-enn\xc3\xa4tyksens\xc3\xa4 tehoilla 15+14=29. H\xc3\xa4n oli Jukurien kolmanneksi paras maalintekij\xc3\xa4 ja voitti kauden p\xc3\xa4\xc3\xa4tteeksi Mestiksen-mestaruuden._NEWLINE_Kaudella 2006\xe2\x80\x932007 Sipil\xc3\xa4inen sai uuden mahdollisuuden SM-liigassa siirrytty\xc3\xa4\xc3\xa4n kaksivuotisella sopimuksella JYPiin. H\xc3\xa4n siirtyi joukkueeseen Jukureista tuttujen ketjukavereidensa, Samuli Piiroisen ja Mika Niemen kanssa. Sipil\xc3\xa4inen pelasi ensimm\xc3\xa4isin\xc3\xa4 JYP-kausinaan paljon samassa ketjussa heid\xc3\xa4n kanssaan. H\xc3\xa4n voitti JYPiss\xc3\xa4 Suomenmestaruuden vuosina 2009 ja 2012 sek\xc3\xa4 SM-pronssia vuosina 2010 ja 2013. Kaudella 2012\xe2\x80\x932013 Sipil\xc3\xa4inen teki SM-liigan yhden kauden piste- ja maalienn\xc3\xa4tyksens\xc3\xa4 tehoilla 11+4=15. H\xc3\xa4n teki JYPin kauden nelj\xc3\xa4st\xc3\xa4 alivoimamaalista kolme, joilla Sipil\xc3\xa4inen koko SM-liigan alivoimamaalip\xc3\xb6rssin voiton Lukon Justin Azevedon sek\xc3\xa4 Bluesia ja HIFK:ta edustaneen Mika Hannulan kanssa. H\xc3\xa4nell\xc3\xa4 oli my\xc3\xb6s JYPin kauden paras laukausprosentti (13,8%)._NEWLINE_Kaudeksi 2013\xe2\x80\x932014 Sipil\xc3\xa4inen palasi Jukureista ja JYPist\xc3\xa4 tutun p\xc3\xa4\xc3\xa4valmentaja Risto Dufvan alaisuuteen ja siirtyi vuoden mittaisella sopimuksella Rauman Lukkoon. H\xc3\xa4n vietti kautensa l\xc3\xa4hinn\xc3\xa4 joukkueen nelosketjussa Filip ja Erik Riskan vierell\xc3\xa4 ja voitti kauden p\xc3\xa4\xc3\xa4tteeksi SM-pronssia. Joulukuussa 2013 h\xc3\xa4n teki vuoden mittaisen jatkosopimuksen Lukon kanssa. Tammikuussa 2015 Sipil\xc3\xa4inen jatkoi sopimustaan taas vuodella._NEWLINE_Sipil\xc3\xa4inen palasi kaudeksi 2016\xe2\x80\x932017 vuoden mittaisella SM-liigaan nostettuihin Mikkelin Jukureihin. Lukosta joukkueeseen siirtyi my\xc3\xb6s p\xc3\xa4\xc3\xa4valmentaja Risto Dufva. Kun Sipil\xc3\xa4inen ei saanut seuralta en\xc3\xa4\xc3\xa4 uutta jatkosopimustarjousta, h\xc3\xa4n p\xc3\xa4\xc3\xa4tti lopettaa pelaajauransa kev\xc3\xa4\xc3\xa4seen 2017.\n_START_SECTION_\nMaajoukkueura\n_START_PARAGRAPH_\nSipil\xc3\xa4inen pelasi Suomen Mestis-pelaajista kootussa B-maajoukkueessa Ranskan Mont Blanc -turnauksessa vuosina 2002, 2004 ja 2005. Noista kaksi j\xc3\xa4lkimm\xc3\xa4ist\xc3\xa4 turnausta p\xc3\xa4\xc3\xa4ttyi joukkueen voittoon. Sipil\xc3\xa4inen edusti Mestis-maajoukkuetta my\xc3\xb6s Pitsiturnauksessa kes\xc3\xa4ll\xc3\xa4 2005.\n_START_SECTION_\nMuuta\n_START_PARAGRAPH_\nSipil\xc3\xa4inen asuu perheineen Jyv\xc3\xa4skyl\xc3\xa4ss\xc3\xa4. H\xc3\xa4nell\xc3\xa4 on kolme poikaa. Sipil\xc3\xa4inen on aiemmin pelannut my\xc3\xb6s pes\xc3\xa4palloa Superpesistasolla Imatran Pallo-Veikoissa.'